
   Forord
  

  
   Idéen til denne boka brant seg for alvor fast i meg i 2018. Som lærer skal man selvfølgelig ikke ha favorittelever, men i akkurat denne perioden, altså skoleårene 2017–2018 og 2018–2019, hadde jeg eksepsjonelt åpne, nysgjerrige og utforskende psykologielever. De var med på alle krumspring i undervisninga, og de torde å prøve, feile og lære, de ga rett og slett jernet, noe som inspirerte meg til å gjøre det samme. Dette året fikk jeg både overskudd og inspirasjon til å begynne å utforme ei skisse til det som nå er blitt ei fagbok i psykologididaktikk. Da Det faglitterære fond ved inngangen til 2019 (og igjen i 2022) tildelte meg skrivestipend for å kunne realisere skriveprosjektet, etter solid framsnakk fra Ivar Folstad, min mentor gjennom mange år og et av mine akademiske forbilder, var det bare å brette opp ermene og sette i gang, til tross for at det innebar at jeg i perioder måtte søke meg bort fra skolen, og det som ga inspirasjon, for å kunne fordype meg i faglitteratur og forskning og finne tid til å skrive.
  

  
   Det er gått noen år siden den gang. I mellomtida har vi vært gjennom en pandemi samt fagfornyelse i forbindelse med nytt læreplanverk i skolen. Både pandemi og fagfornyelse har ført til forsinkelser i arbeidet fra idé til bok, men på ulike måter og av ulike årsaker. Bokarbeidet måtte stadig settes på vent, og tidlige utkast ble forkastet. Forsinkelsene har likevel, i sum, ført noe godt med seg, nemlig et mer gjennomarbeidet og oppdatert produkt.
  

  
   Selv om jeg står alene som forfatter av denne boka, har jeg på ingen måte vært alene i prosessen. Psykologielevene mine, både de allerede nevnte og alle andre jeg har hatt gleden av å være psykologilærer for, har vært en kilde til kritisk refleksjon og inspirasjon både forut for og underveis i arbeidet med boka. De aller fleste av mine yrkesaktive år som lærer er tilbragt på Kvaløya videregående skole, i selskap med kunnskapsrike, nysgjerrige, lekende og støttende kolleger. De har vært svært viktige i denne prosessen, selv om jeg ikke ofte nok får sagt det i en hektisk arbeidshverdag. På hjemmebane har min familie, først og fremst mine foreldre og min store søskenflokk, men også tanter, svogere og svigerinner, nieser og nevøer, vært ambisiøse på mine vegne og stadig oppmuntret meg til å fortsette når det har buttet imot. Takk for gode og utforskende samtaler og diskusjoner om alt fra skolepolitikk til meitemark. Og som om ikke dette var nok for å komme i havn med et bokprosjekt, er jeg en av de veldig heldige som uten særlig anstrengelse nærmest kan doble hjernens kapasitet, via min tvillingsøster Hella. Denne fordoblinga av hjernens kapasitet, som oppstår i didaktiske diskusjoner med Hella, har gjort det mulig for meg å tilegne meg langt mer kunnskap samt holde langt mer informasjon latent i vårt delte og doblede arbeidsminne enn jeg kunne klart alene. Hellas forskningsnettverk, Litteratur og lesing, på Institutt for lærerutdanning og pedagogikk ved UiT Norges arktiske universitet, har også vært behjelpelig med lesing av utkast til deler av boka og har gitt oppmuntrende og konstruktive kommentarer til både prosjektet og til tekst der «tonen» i teksten skal gi resonans både i lærere i skolen og i lærerstudenter.
  

  
   At jeg i tillegg fikk anledning til å forsøke å fylle Anja Møgelvang Jacobsens store sko i læreplangruppa for psykologi i forbindelse med fagfornyelsen, har vært av stor betydning for min forståelse av prosessen med fornyinga av Læreplanverket for Kunnskapsløftet og det ferdige produktet, LK20, og derfor for innholdet i boka. Anja har også, i likhet med Bengt Ove Andreassen, vært en god støttespiller når prosjektet skulle «selges inn» til Hallvard Aamlid i Fagbokforlaget. Takk til dere begge! Da Utdanningsdirektoratet ga meg anledning til å være med på å fornye læreplanen i psykologi, sammen med en håndfull dyktige kolleger fra andre deler av landet, og med innspill fra langt flere, bidro dette til at jeg kunne holde motivasjonen for prosjektet oppe, selv når korona holdt hele landet nede og alt ble satt på vent. Hilde Deschington, Pål Hernes Fiva og Vibeke Gilje Sanne, takk igjen for samarbeidet! Dere er nydelige!
  

  
   Sist, men ikke minst, skylder jeg Hallvard Aamlid i Fagbokforlaget en stor takk. Først og fremst for å tørre å satse på dette prosjektet, men også for den gode balansen mellom dytting, trekking og støtte, for tilgjengelighet og effektivitet og for enorm tålmodighet når uventede hendelser har ført til at ting har tatt lengre tid enn planlagt.
  

  
   Da jeg første gang skulle undervise i psykologi på videregående, fantes det svært få ressurser jeg kunne bruke eller støtte meg til. På den tida var jeg den eneste psykologilæreren på min skole. Men tidene endrer seg, heldigvis, og jeg har nå flere psykologilærerkolleger enn noen gang før, både lokalt og nasjonalt. Og nå, nesten ti år etter at jeg første gang underviste i faget og nærmest febrilsk leitet etter noe, ett eller annet jeg kunne bruke eller ta utgangspunkt i, men som jeg slukøret måtte innse at ikke fantes eller ikke var relevant nok med tanke på det norske læreplanverket, kan jeg endelig si at det nå finnes ei norskspråklig fagbok i psykologididaktikk som er relevant for undervisning i programfaget psykologi i norsk videregående skole. Jeg håper denne boka kan komme til nytte for mine mange psykologilærerkolleger rundt om i landet og for alle dere som blir mine psykologilærerkolleger i framtida.
  

  
   Tromsø, november 2023
  

  
   
    Mari Veierud Busch

   Kapittel 1
  

  
   
   
   Om boka
  

  
   Et stadig økende antall elever velger psykologi på videregående. Siden psykologi ble tilbudt som programfag første gang skoleåret 2009–2010, er det per 2021–2022 blitt satt 82 033 standpunktkarakterer i Psykologi 1
   
    
     
      1
     
    
   
   og 53 924 i Psykologi 2 (Utdanningsdirektoratet, 2022b). En del elever har både Psykologi 1 og 2, så antall elever som har hatt psykologi på videregående skole er noe lavere enn summen av standpunktkarakterene i Psykologi 1 og 2. Likevel innebærer dette at det er relativt mange unge voksne i dag som har erfaring med psykologifaget, de fleste fra videregående skole. I samme periode er antall elever i andre programfag, eksempelvis i Internasjonal engelsk (i LK20 Engelsk 1), synkende, eller stabilt, som i Sosiologi og sosialantropologi (se figur 1.1).
  

  
   Til tross for psykologifagets økende popularitet blant videregåendeelever, og et økende behov for psykologilærere, er psykologididaktikk i profesjonsutdanninga og en norskspråklig fagbok i psykologididaktikk mangelvare. Per 2022 er Universitetet i Bergen det eneste av landets universiteter og høyskoler som tilbyr psykologididaktikk for sine studenter på praktisk-pedagogisk utdanning. Enn så lenge er det ingen som tilbyr psykologi og psykologididaktikk i lektorutdanninga for trinn 8–13 for aspirerende psykologilærere. Og det er heller ingen som tilbyr etter- eller videreutdanning rettet mot psykologilærere som allerede er i skolen.
  

  
   I bøkenes verden er det også glissent. Det finnes en dansk fagbok i psykologididaktikk,
   
    Fagdidaktikk i psykologi
   
   (Riisager & Morell, 2018), og en engelsk,
   
    Teaching psychology 14–19
   
   (Jarvis, 2011b), rettet mot lærerstudenter og lærere som underviser i psykologi på videregåendenivå i henholdsvis Danmark og Storbritannia. En norsk fagbok i psykologididaktikk har imidlertid latt vente på seg. Selv om de to nevnte bøkene omtaler temaer som også er relevante for undervisning i Norge, er overføringsverdien til norske klasserom for øvrig begrenset.
  

  
   [image: Antall standpunktkarakterer satt i de 12 programfagene på studiespesialiserende utdanningsprogram og påbygging til generell studiekompetanse der det er satt flest standpunktkarakterer i 2021–2022.]
   
    
     Figur 1.1
    
    Antall standpunktkarakterer satt i de 12 programfagene på studiespesialiserende utdanningsprogram og påbygging til generell studiekompetanse der det er satt flest standpunktkarakterer i 2021–2022.
   

  

  
   Boka du nå holder i hendene, er skrevet for å begynne å fylle dette didaktiske tomrommet. Boka er skrevet både for kommende psykologilærere og for erfarne lærere som allerede underviser i psykologi, og spesielt psykologilærere som opplever å være den eneste av sitt slag på egen skole. For dere som ikke har en kollega som underviser i psykologi eller med psykologi i fagkretsen på egen skole, håper jeg denne boka kan være en «kollega i bokformat», en å rådføre seg med eller få idéer fra til alle døgnets tider. For dere som er så heldige å ha en kollega i psykologi på egen skole, håper jeg boka kan bli gjenstand for både diskusjon og inspirasjon. Målet med dette bidraget til den didaktiske faglitteraturen generelt og psykologididaktikk spesielt, er at det vil åpne for at flere nåværende og kommende lærere med psykologi i fagkretsen kan gi god og variert undervisning til det stadig økende antallet elever i videregående skole som velger psykologi som programfag, uten samtidig å knekke nakken ved å måtte starte fra scratch.
  

  
   I en hektisk lærerhverdag får utvikling av nye undervisningsopplegg sjelden førsteprioritet. Det å ha en kilde å kunne hente fra, et utgangspunkt, kan derfor være gull verdt. I kapittel 7 og 8 presenteres et utvalg undervisningsopplegg utarbeidet i møte med flere hundre forventningsfulle psykologielever. Noen av oppleggene er små aktiviteter som kan gjennomføres på få minutter, mens andre er mer omfattende og strekker seg over uker. Likevel representerer undervisningsoppleggene som presenteres i disse to kapitlene kun noen få av mange måter å drive variert undervisning på, men jeg håper at oppleggene som beskrives kan bidra til å inspirere til utvidet didaktisk tenkning omkring undervisning i psykologi.
  

  
   Selv om undervisningsaktiviteter primært er samlet og omtalt i kapittel 7 og 8, er eksempler på undervisningsaktiviteter også gitt i andre kapitler, som i kapittel 4 om vurdering, i kapittel 5 om psykologisk literacy og i kapittel 6 om læringsstrategier og bruk av enkle spill og spillaktiviteter i undervisning.
  

  
   Kapittel 2 handler om hvorfor psykologi har blitt så populært blant elever på videregåendenivå, ikke bare blant norske elever, men også internasjonalt. Hva ligger bak elevenes valg av faget? Tenker de at psykologi vil være et fag det er lett å få gode karakterer i, noe som kan brukes som verktøy for selvterapi, eller har de en genuin interesse for faget? I kapitlet gjennomgås litteraturen knyttet til valg av psykologi som fag på videregåendenivå og hva elevene selv gir uttrykk for at er deres motivasjon for å velge faget. Kapitlet handler også om hvorfor og hvordan psykologiundervisninga kan by på flere etiske dilemmaer enn andre fag, om hvordan man kan forsøke å redusere forekomsten av disse dilemmaene, og om hva man kan gjøre når dilemmaene likevel oppstår.
  

  
   Kapittel 3 er en gjennomgang av fagets historie i skolen. Psykologi er et ungt skolefag med en relativt kort historie. Til tross for dette har faget gjennomgått vesentlige endringer fra Psykologi A og B som to-­timers valgfag i R94, via Psykologi 1 og 2 som fem-timers programfag i LK06, til Psykologi 1 og 2 i LK20. I kapitlet legges det størst vekt på faget slik det er i LK20, og de ulike delene av læreplanen gjennomgås steg for steg.
  

  
   Å vurdere elevenes læring og utvikling i faget, er en vesentlig del av en lærers arbeidshverdag. Gjennom store deler av undervisningsåret dreier det seg om underveisvurdering, men underveisvurdering henger også sammen med standpunktvurdering i faget. Når elevenes kompetanse skal vurderes ved avslutninga av faget, skal de underveis ha fått anledning til å vise sin kompetanse i faget på varierte måter. Det er kompetanse elevene har vist i arbeid med faget gjennom året, standpunktkarakteren er et uttrykk for. I tillegg kan elevenes kompetanse uttrykkes gjennom eksamenskarakter i faget. Både Psykologi 1 og 2 er trekkfag. Elevene kan trekkes ut til muntlig eksamen i Psykologi 1, og de kan trekkes ut til muntlig eller skriftlig eksamen i Psykologi 2. Både underveisvurdering og sluttvurdering, i form av standpunktvurdering og vurdering til eksamen, er behandlet i kapittel 4.
  

  
   I kapittel 5 introduseres begrepet
   
    psykologisk literacy
   
   . Psykologisk literacy er en måte å tenke og handle på, informert av psykologifaglig kunnskap og ferdigheter, i møte med personlige, arbeids- og samfunnsrelaterte utfordringer. Begrepet er lite brukt i norsk faglitteratur, men brukes i økende grad internasjonalt i forbindelse med undervisning i psykologi, særlig i høyere utdanning. Fra begrepet først ble brukt på 90-tallet, har innholdet i det endret seg fra primært å være kunnskapsorientert til også å romme ferdigheter og verdier. I kapitlet er det, i tillegg til en redegjørelse for utviklinga av begrepet, en kort analyse av læreplanenes tekst om faget (
   
    Fagenes relevans og sentrale verdier
   
   , kjerneelementer, tverrfaglige temaer og grunnleggende ferdigheter) med hensyn til hvordan psykologisk literacy kommer til uttrykk i læreplanen. Avslutningsvis i kapitlet argumenteres det for hvorfor og hvordan psykologisk literacy også innebærer å undervise i faget på en slik måte at elevene utvikler en måte å tenke og handle på i møte med nye og ukjente sammenhenger og situasjoner som er informert av psykologifaglig kunnskap og ferdigheter.
  

  
   Det er et uttalt mål med opplæringa i skolen at elevene skal lære å lære slik at de er forberedt til livslang læring. I Psykologi innebærer det å lære å lære mer enn i andre fag, da blant annet læring og hukommelse er en del av kompetansen elevene skal utvikle i faget. Kapittel 6 innledes med en gjennomgang av en rekke læringsteknikker og læringsstrategier med hensyn til hvor effektive de er med tanke på læring, og avsluttes med eksempler på hvordan effektive læringsstrategier og læringsteknikker kan integreres i spill og spillaktiviteter i undervisninga.
  

  
   I bokas siste kapittel, «Kapittel 9 En psykologilærers spilleliste», er det listet opp et lite utvalg dokumentarserier og filmer som kan brukes i undervisning. Alle dokumentarserier som er listet opp, er tilgjengelig via kanaler som ikke krever abonnement. Filmene må imidlertid lånes, kjøpes eller strømmes. Det er også listet opp noen låter som kan brukes som innledning til ulike temaer i faget. Listene er på ingen måte uttømmende, men de kan være et utgangspunkt for å lage egne lister eller noe man raskt kan slå opp i dersom det melder seg et akutt behov for eksempler man kan bruke i undervisning, samtidig som tida ikke strekker til for å tråle gjennom ulike dokumentarserier eller filmer på leiting etter det man er ute etter.
  

  
   
    
     
      
       1
      
     
     For ordens skyld omtales skolefagene med stor forbokstav gjennom hele boka.
    

   

  

 
  
   
   
   Kapittel 2
  

  
   
   
   Elevene i møte med psykologifaget
  

  
   Det finnes ikke noe sånn som en typisk psykologielev. I så fall måtte det være ei tenåringsjente. Om lag tre fjerdedeler av elevene som har psykologi i videregående opplæring, er nemlig jenter på studiespesialiserende utdanningsprogram (Utdanningsdirektoratet, 2022b). Guttene er representert, om enn i et noe lavere antall. Det samme er elever som går påbygging til generell studiekompetanse. Blant disse elevene er det også godt voksne elever av begge kjønn. Utover at flertallet av psykologielevene er jenter på studiespesialiserende utdanningsprogram, er psykologielevene like forskjellige som elever som ikke har psykologi som fag.
  

  
   Psykologi handler om alle sider ved det å være menneske, om hva, hvordan og hvorfor vi tenker, handler og føler som vi gjør. Siden faget handler om mennesker, handler det også om elevene. Elevene vil derfor kunne kjenne igjen seg selv i faget gjennom assosiasjoner til egne erfaringer og opplevelser. Dette gjør at elevene kan komme til å dele sine erfaringer i undervisning. Hver og en av elevene har med seg erfaringer og opplevelser som har bidratt til å forme dem til den de er. Noen erfaringer er personlige, men likevel allmenne, som at de kan bli klamme i henda eller få hjertebank om de opplever en situasjon som stressende, mens andre er private, for eksempel at en elev har vært vitne til at et familiemedlem har forsøkt å ta sitt eget liv, eller at de selv har forsøkt å gjøre det. Elevene kan på ulike måter gi uttrykk for sine erfaringer og opplevelser i psykologiundervisninga. Når dette skjer, kan det være utfordrende å møte og håndtere både for psykologilæreren og for elevene (Hulme & Kitching, 2017; Winstone & Kinchin, 2017).
  

  
   Når elevene deler erfaringer som oppleves som for private, vil det kunne føre til
   
   
   etiske dilemmaer (Jacobsen, 2017). Dilemmaene må ofte løses ad hoc og krever at du som psykologilærer har noen strategier parat for hvordan du på den ene sida kan anerkjenne elevenes erfaringer og på den andre sida sikre at klasserommet ikke blir et terapirom der elevene deler private og sensitive opplysninger om seg selv, men først og fremst er et faglig fellesskap der formålet er læring (Morell, 2018; Poe, 2000; Winstone & Kinchin, 2017).
  

  
   Selv om psykologielevene er forskjellige og har ulike erfaringer, har de fleste av dem likevel noe til felles, nemlig interesse for psykologi. Bakgrunnen for interessen og hva interessen er knyttet til, kan imidlertid variere fra elev til elev. Noen har en generell interesse for kunnskapsinnholdet i faget, andre for ferdigheter og kunnskap som kan anvendes i samhandling med andre og i framtidige studier eller yrker. Atter andre ønsker mer kunnskap om psykisk helse eller å tilegne seg kunnskap og ferdigheter som kan brukes til å forebygge eller håndtere egne psykiske utfordringer (Busch, under utgivelse; Jacobsen & Diseth, 2020; Sokolová, 2021; Walker, 2010).
  

  
   
   
   Hvorfor velger elevene psykologi?
  

  
   Psykologifaget har på relativt kort tid blitt et svært populært fag blant elever på videregåendenivå. Dette er ikke særegent for Norge. Den samme trenden ses også i andre europeiske land med lignende skole­struktur, der elevene kan velge enkelte av sine fag (Sokolová & Williamson, 2020). Eksempelvis er psykologi blant de mest populære fagene (A-level) i Storbritannia (e.g., Ofsted, 2015; Sokolová & Williamson, 2020), slik det også er i Norge.
  

  
   Da psykologifaget klatret oppover på listene over de mest populære skolefagene i Storbritannia, særlig mot slutten av 90-tallet og begynnelsen av 2000-tallet, skapte dette debatt omkring elevenes
   
   
   motivasjon for å velge faget, og det ble spekulert i om elevene valgte faget av taktiske grunner. Spekulasjonene ble begrunnet med at psykologi var et fag det var lett å få gode karakterer i og som derfor ga et fortrinn ved opptak til høyere utdanning. Morris (2003) tok et oppgjør med disse påstandene allerede tidlig på 2000-tallet, og flere har tatt psykologifaget i forsvar i seinere debatter (Banyard & Duffy, 2014; Jarvis, 2011a). Likevel er dette en av tre hypoteser i faglitteraturen som forsøker å forklare hvorfor elevene finner psykologifaget attraktivt og derfor velger det som skolefag. De øvrige to hypotesene om hvorfor elevene velger psykologi, forklarer elevenes valg av faget enten med at elevene er interessert i faget, eller at de velger det som en form for
   
   
   selvterapi som følge av egne psykiske utfordringer (Jarvis, 2011b). Mens hypotesen om at elevene velger psykologifaget fordi de finner det interessant, støttes av flere studier (Banyard & Duffy, 2014; Busch, under utgivelse; Jacobsen & Diseth, 2020; Sokolová, 2021; Walker, 2010), er det mindre og varierende støtte i forskningen til de to andre hypotesene.
  

  
   Svært få elever gir uttrykk for at de opplever psykologi som et lett fag (Busch, under utgivelse; Jacobsen & Diseth, 2020; Sokolová, 2021), og det er lite trolig noe de uoppfordret vil gi uttrykk for til læreren i faget. Når dette likevel eksisterer som en av de mulige forklaringene på hvorfor elever på videregåendenivå velger psykologi, er det primært på bakgrunn av debatten omkring psykologi som et lett fag eller et fag det er lett å få gode karakterer i. Resultatene fra studier gjennomført både i Norge og i Europa for øvrig tilbakeviser i stor grad påstanden om at psykologi er et lett fag. Når elever blir spurt om å vurdere påstanden om at psykologi på videregående er et lett fag eller et fag det er lett å få gode karakterer i, svarer de aller fleste at de er uenige eller svært uenige i denne påstanden (Jacobsen & Diseth, 2020; Sokolová, 2021). Tvert imot svarer 83 % av elevene som har psykologi på videregående­nivå at psykologi er vanskeligere enn andre fag eller omtrent like vanskelig (Banyard & Duffy, 2014). Videre opplever de psykologi som mer arbeidskrevende enn andre fag (Banyard & Duffy, 2014; Jacobsen & Diseth, 2020). Til tross for at psykologi oppleves som vanskeligere enn andre fag, mer arbeidskrevende og ikke nødvendigvis svarer til elevenes forventninger, uttrykker elever at de er glade de har valgt faget (Ban­yard & Duffy, 2014). Elevene omtaler ofte faget som «vanskelig, men interessant og spennende». I dette ligger det en erkjennelse av faget som noe som krever innsats, men som samtidig også motiverer til innsats.
  

  
   Elevenes subjektive opplevelser av at psykologifaget ikke er lettere enn andre fag, finner gjenklang når dette undersøkes mer objektivt, eksempelvis gjennom karakterstatistikk (Busch, under utgivelse; Jacobsen & Diseth, 2020; Morris, 2003). Når standpunktkarakterer i psykologi sammenlignes med standpunktkarakterer i andre fag, framstår ikke psykologi som et fag elevene får uforholdsmessig gode karakterer i. Gjennomsnittlig
   
   
   standpunktkarakter for skoleåret 2020–2021 var 4,6 for Psykologi 1 og 4,5 for Psykologi 2. Psykologi 1 er dermed på 16.–19. plass (av 51 programfag som ble tilbudt i 2020–2021) sammen med Biologi 1, Samfunnsgeografi og Reiseliv og språk 2, mens Psykologi 2 befinner seg blant fagene på 20.–29. plass når fagene sorteres fra høyeste til laveste gjennomsnittlig standpunktkarakter (Utdanningsdirektoratet, 2022b).
  

  
   Selv om de fleste elever opplever psykologi som mer krevende enn andre fag, er det noen elever som velger psykologi nettopp fordi de forventer at det skal være et fag det er lett å få gode karakterer i (Busch, under utgivelse; Jacobsen & Diseth, 2020). Denne andelen er imidlertid svært liten. Jacobsen og Diseth (2020) fant at 6 % av elevene i deres utvalg var enige i at de har valgt faget fordi det er et fag det er lett å få gode karakterer i, og 1 % var svært enige i dette. Tilsvarende oppga mellom 5 og 6 % av elevene i Busch (under utgivelse) dette som
   
   
   motivasjon for å velge faget. Det eksisterer altså en oppfatning av psykologi som et lett fag blant et fåtall elever. Det er grunn til å være oppmerksom på dette, da disse elevene ikke primært har valgt psykologi på bakgrunn av interesse for faget, men som oftest for å forsøke å skaffe seg et konkurransefortrinn ved opptak til høyere utdanning. Dette enten gjennom en god karakter i faget eller at lavere krav i faget frigjør tid og krefter til å investere mer i andre fag. Det disse elevene i utgangspunktet motiveres av, er ikke å kunne tilegne seg kunnskap og ferdigheter i psykologi, men av potensialet for et høyere karaktersnitt på vitnemålet fra videregående. Idet disse elevene innser at psykologi er krevende, og samtidig ikke har interesse for faget, kan det føre til at de faller litt sammen og mister målet sitt, og dermed motivasjonen, av syne. Dette er som regel elever som har kapasitet til å oppnå høy måloppnåelse i faget og som har potensial til å justere både forventninger til egne prestasjoner og innsats i faget til det som kreves for at de skal kunne nå målet de har satt seg. For noen elever skjer denne justeringa i takt med en økende interesse for psykologi. For andre elever er ikke psykologi lenger et alternativ, og om de blir gitt mulighet til det, velger de derfor å bytte til et annet fag.
  

  
   Av de tre hypotesene om hvorfor elevene velger psykologi, er hypotesen om at elevene velger faget fordi det er lett å få gode karakterer den som i størst grad lar seg tilbakevise som sannsynlig forklaring på hvorfor psykologi er et så populært fag blant elevene. Hverken objektive mål, som karakternivået i psykologi sammenlignet med andre fag, eller elevenes subjektive opplevelse av kravene i faget støtter denne hypotesen. Samtidig er det en liten andel elever som velger psykologi nettopp fordi de tenker at det er enklere å få gode karakterer i dette faget enn i andre fag. Denne myten ser derfor ut til å være seiglivet, og så lenge den eksisterer, vil noen elever fortsette å velge faget for å forsøke å lette veien inn i høyere utdanning for seg selv.
  

  
   Det er likevel slik at de aller fleste av psykologielevene viser stor interesse for faget allerede fra første time. Da 103 elever uten tidligere erfaring med faget ble bedt om å oppgi hvorfor de hadde valgt psykologi, ga 84 % av dem spontant uttrykk for at interesse var årsaken til at de hadde valgt å ha faget på videregående (Busch, under utgivelse). Blant mer erfarne elever som valgte psykologi også for sitt andre år med programfag, var andelen som ga uttrykk for dette enda høyere. Her svarte 91 % av elevene at faget var valgt på bakgrunn av interesse (Busch, under utgivelse). Tilsvarende fant Jacobsen og Diseth (2020) at 77 % av elevene i et større utvalg av psykologielever var enige eller svært enige i at de hadde valgt faget fordi de var interessert i det.
  

  
   Når elevene uttrykker interesse for faget, kan dette uttrykkes som en generell interesse for kunnskapsinnholdet i faget, eller interessen kan være knyttet til ulike, spesifikke deler av faget. Interessen kan også uttrykkes som forventninger til kunnskap og ferdigheter elevene antar at de vil tilegne seg eller utvikle i faget. Da Sokolová (2021) undersøkte mulige årsaker til at slovakiske og engelske ungdommer velger psykologi på videregåendenivå, fant hun at elevene, særlig de slovakiske, i stor grad mente at de som har studert psykologi har bedre relasjoner til andre mennesker og at de er bedre til å løse konflikter enn de som ikke har studert psykologi. Elevenes interesse for faget knytter seg altså ikke kun til kunnskapsinnholdet i faget, men også til interesse for ferdigheter som kan anvendes i eget liv. Blant norske psykologielever gir et flertall uttrykk for at de har valgt faget fordi de ønsker å forstå både seg selv og andre bedre, og at faget oppfattes som noe de har personlig nytte av (Jacobsen & Diseth, 2020). Det samme ser man blant elever på videregåendenivå ellers i Europa. En nettbasert undersøkelse gjennomført blant psykologielever på tvers av landegrensene i Europa, viser at 83 % mener at psykologi er nyttig eller veldig nyttig for forståelsen av andre mennesker, og 77 % mener det er nyttig eller veldig nyttig for å forstå seg selv (Augustin & Williamson, 2012). Interesse for mennesker rangeres videre av erfarne elever som den viktigste årsaken til interesse for faget og av lærere som den nest viktigste (Walker, 2010).
  

  
   Også når psykologielever blir bedt om å begrunne hvorfor de har valgt faget ved oppstart av sitt første år med faget, oppgir inntil 47 % av elevene som har valgt faget på bakgrunn av interesse, at dette blant annet er knyttet til interesse for mellommenneskelig forhold (Busch, under utgivelse). Interesse for mennesker framstår altså som en viktig grunn til at elevene velger psykologi. Dette uttrykkes imidlertid i mindre grad fra elever som har mer erfaring med faget. Det som i liten grad endrer seg når elevene har mer erfaring med faget, er deres opplevelse av psykologi som noe som kan omsettes og brukes i eget liv og egen hverdag (Busch, under utgivelse). Dette kan eksempelvis være hvordan konflikter kan oppstå og løses, hvorfor og hvordan man påvirkes av andre, hvordan man kan håndtere og redusere stress og stressresponser, hvordan man kan motivere seg for å trene, eller hvordan man forstår hendelser eller situasjoner som farget av tidligere erfaringer. Elevenes opplevelse av psykologifaget som relevant strekker seg også framover i tid, til framtidig studie og yrke. Blant annet tror psykologielever at de, ved å ha hatt psykologi som fag, vil kunne gjøre det bedre på skolen eller i høyere utdanning (Sokolová, 2021), og at psykologi kan bidra til å forberede dem til yrker der det å forstå og samhandle med andre mennesker er en sentral del av yrket (Busch, under utgivelse).
  

  
   Det som også kommer til uttrykk som årsak til interessen for faget, er interesse for mental/psykisk helse. Faktisk sier hele 81 % av elevene i et utvalg av norske psykologielever seg enige eller svært enige i at de har valgt psykologi fordi de ønsker å lære mer om mental/psykisk helse, mens bare 7 % av elevene er uenige eller svært uenige i dette (Jacobsen & Diseth, 2020). Det kan se ut til at denne interessen er tiltagende. Når elevers begrunnelse for å velge psykologi er undersøkt over en periode på fire år, oppgir en større andel av elevene interesse for mental/psykisk helse i skoleåret 2020–2021 sammenlignet med de tre foregående skoleårene (Busch, under utgivelse). Det er ikke klart hva som kan være årsaken til dette, men det er nærliggende å tro at stengte og delvis stengte skoler i forbindelse med håndtering av covid-19-pandemien, opplevelse av isolasjon som følge av dette samt at det i mediene er uttrykt økende bekymring for barn og unges psykiske helse, er medvirkende årsaker til at interessen er økt eller nå uttrykkes i større grad enn tidligere. En betydelig andel elever er interesserte i mental/psykisk helse, men det er viktig å skille mellom et ønske om å lære mer om mental/psykisk helse generelt og det å ha utfordringer med egen psykisk helse. Andelen elever som er interessert i mental/psykisk helse, er vesentlig større enn andelen som oppgir å ha valgt faget på bakgrunn av egne psykiske utfordringer (Busch, under utgivelse; Jacobsen & Diseth, 2020).
  

  
   I motsetning til hypotesene om at elevene velger psykologi fordi de oppfatter det som et lett fag eller er genuint interessert i det, er hypotesen om at faget velges som en form for
   
   
   selvterapi eller i håp om å kunne bruke faget til å håndtere egne psykiske utfordringer, vanskeligere å vurdere. En av grunnene til dette er at sammenhengen mellom psykiske utfordringer og valg av psykologi som skolefag vanskeligere lar seg undersøke. Dette dels fordi det krever at elevene er villige til å oppgi at de har psykiske utfordringer, og at dette skjer gjennom selvrapportering, og dels fordi man da vil kunne komme i skade for å redusere elevenes interesse for faget generelt og mental/psykisk helse spesielt, til interesse for psykologi som verktøy for håndtering av egne psykiske utfordringer. Å skulle påpeke en slik sammenheng ville også kreve at man undersøker om forekomsten av psykiske utfordringer er mindre blant elever som ikke velger psykologi som fag enn blant psykologielever. Tross disse utfordringene, er det blitt gjort forsøk på å undersøke hvorvidt elevenes valg av psykologi som skolefag er motivert av deres egne psykiske utfordringer eller helseplager.
  

  
   Da Walker (2004, referert i Walker, 2010) ved oppstart av undervisning i psykologi ba elevene sine svare på hvorfor de hadde valgt faget, fant han at 21 % av elevene begrunnet valget med personlige utfordringer. Likevel, da han ba lærere og mer erfarne elever rangere ulike årsaker som grunn til interesse for psykologifaget, ble personlige utfordringer rangert som minst viktig både av elevene og lærerne (Walker, 2010). Walker forklarer misforholdet mellom det elevene svarte ved begynnelsen av skoleåret og det de svarte etter å ha fått erfaring med faget, med at elevene har utvidet sin forståelse av hva psykologifaget er, samt at de kan ha blitt påvirket av at han, som elevenes lærer, ved gjentatte anledninger har påpekt at han ikke er en terapeut, men lærer, samt at psykologi ikke er psykoterapi, og at elevene har justert svarene sine deretter (Walker, 2010). At elever kan justere sin oppfatning av hva psykologi er, ses også ved at psykologielever med noe erfaring med faget viser en bedre forståelse av bredden i psykologifaget enn uerfarne elever gjør (Busch, under utgivelse), og at en del elever etter å ha fått erfaring med psykologi gir uttrykk for at det ikke er det de forventet at det skulle være (Banyard & Duffy, 2014). Walker (2010) påpeker videre at selv om psykiske utfordringer ikke direkte oppgis som grunn for å velge psykologi som skolefag eller en viktig årsak til interessen for faget, er ikke dette ensbetydende med at elevene ikke har disse utfordringene. Det kan være andre årsaker til at de velger faget, eller elever kan kvie seg for å «avsløre» at de har utfordringer med egen psykisk helse, og velger derfor heller å oppgi grunner de tenker kan være mer akseptable som årsak til å velge skolefag (Busch, under utgivelse).
  

  
   Av dette blir det klart at elevenes valg av psykologifaget som en form for
   
   
   selvterapi er en vanskelig hypotese å vurdere. Jacobsen og Diseth (2020) fant i sin studie at 15 % av elevene sa seg enige i at de har valgt psykologi fordi de vil håndtere egne psykiske utfordringer og at 6 % er svært enige i dette. Det er imidlertid 22 % som stiller seg nøytrale til denne påstanden og til sammen 57 % som er uenige eller svært uenige i at dette er grunnen til at de har valgt faget. Andelen elever i Busch (under utgivelse) som oppgir å ha valgt faget på bakgrunn av psykiske utfordringer, er 9 % for elever som ikke har tidligere erfaring med faget og 4 % for elever som har hatt ett år med psykologi. Jacobsen og Diseth (2020) rapporterer videre at 23 % av elevene er enige eller svært enige i at de har valgt faget for å kunne forebygge egne psykiske utfordringer. Når dette ses i forhold til andelen elever som oppgir at de er interessert i mental/psykisk helse eller har valgt faget på bakgrunn av egne psykiske utfordringer, viser det at det er langt flere elever som er interessert i økt kunnskap om mental/psykisk helse generelt, enn de som uttrykker at de har valgt faget for å håndtere egne psykiske utfordringer, og at en del elever er opptatte av å kunne forebygge eventuelle egne psykiske utfordringer. Videre innebærer dette at elevene kan vise interesse for psykisk helse uten at dette betyr at de har utfordringer med egen psykisk helse. På den andre sida kan elever som har utfordringer med egen psykisk helse, være interessert i andre deler av faget enn abnormalpsykologi eller klinisk psykologi.
  

  
   Det er ikke undersøkt hvorvidt forekomsten av psykiske utfordringer er høyere blant psykologielever enn blant elever som har valgt andre fag i videregående, men i høyere utdanning kan det se ut til at en større andel av psykologistudentene enn av andre studenter har utfordringer knyttet til psykisk helse (Craig & Zinkiewicz, 2010). Craig og Zinkie­wicz (2010) påpeker at det er uklart om dette skyldes at psykologi i større grad enn andre studier tiltrekker seg studenter med psykiske utfordringer eller om studentene i psykologi i større grad enn i andre studier er villige til å oppgi at de har psykiske utfordringer. Mens noen studenter mener at det å studere psykologi kan gi dem en bedre forståelse av egne utfordringer, er det også studenter som opplever en forverring av egen psykisk helse som følge av at de fokuserer mer på egne utfordringer når disse utfordringene er en del av faget (Craig & Zinkiewicz, 2010). Det kan ikke utelukkes at det samme er tilfellet for elever i videregående, men på bakgrunn av studier som så langt er gjort, er det ikke grunnlag for å konkludere hverken med at det er større forekomst av psykiske utfordringer blant psykologielever enn blant andre elever eller at psykologifaget kan være positivt eller negativt for elever som har psykiske utfordringer, vansker eller lidelser.
  

  
   
   
   Etiske dilemmaer og sensitive temaer
  

  
   Til tross for at det per i dag ikke er grunnlag for å hevde at det er høyere forekomst av psykiske vansker og utfordringer blant psykologielever enn blant andre elever, kan psykologilærere ha en opplevelse av at det er det. Jarvis (2011b, s. 4) påpeker at det lærere opplever som høyere forekomst av psykiske vansker eller utfordringer blant psykologielever enn blant andre elever, kan være en følge av at slike utfordringer i større grad kan komme til uttrykk i psykologiundervisninga enn i undervisninga i andre fag. Nettopp det at psykologi handler om mennesker og om hva, hvorfor og hvordan mennesker tenker, føler og handler i ulike sammenhenger og av ulike årsaker, kan sette i gang tankeprosesser hos elevene og gi assosiasjoner til egne erfaringer og opplevelser. Undervisning om sensitive temaer, eksempelvis mental/psykisk helse, kan derfor oppleves som utfordrende for læreren (Hulme & Kitching, 2017; Poe, 2000; Winstone & Kinchin, 2017). I tillegg til at elevene kan reagere emosjonelt når undervisninga handler om sensitive temaer, ser det ut til at de i større grad kan dele eksempler fra eget liv som oppleves som for private, når det undervises i slike temaer (Hulme & Kitching, 2017; Winstone & Kinchin, 2017).
  

  
   Om elevene ikke skiller mellom det som er personlig og som kan være greit å dele med lærer og medelever som relevante eksempler, og det som er privat og sensitivt og ikke ukritisk bør deles, kan det oppstå dilemmaer i undervisninga. Jacobsen (2017) fant at psykologilærere opplever at psykologifaget byr på flere
   
   
   etiske dilemmaer enn andre fag, og at dette primært er knyttet til at elevene bruker eksempler fra eget liv som er for private. Selv om det er færre psykologilærere som uttrykker at elevene tror de kan bruke han eller henne som psykolog enn de som opplever at psykologifaget byr på flere etiske dilemmaer enn andre fag, er det en positiv sammenheng mellom disse to dilemmaene (Jacobsen, 2017). Dette indikerer at det kan være nettopp de elevene som bruker private eksempler fra eget liv som også tror læreren kan være hans eller hennes psykolog.
  

  
   Det er en relativt liten andel elever som oppgir å ha valgt psykologi på bakgrunn av egne psykiske utfordringer, vansker eller lidelser. For disse elevene, men også for elever som er pårørende til eller venner med noen som har psykiske vansker eller lidelser, vil dette temaet kunne oppleves som særlig sensitivt. Undervisninga vil derfor kunne være utfordrende uavhengig av om eller hva elevene deler eller har delt med lærer eller medelever. Dette gjelder også andre temaer i psykologi som av ulike årsaker kan berøre elevene direkte.
  

  
   Hulme og Kitching (2017) definerer sensitive temaer som temaer som kan framkalle engstelse eller følelsesmessig respons hos elevene. Om et tema framkaller engstelse eller en følelsesmessig respons hos elevene eller ikke, og hvor kraftig en slik respons er, vil kunne variere. Alle elever har sin historie, og noen av elevene har langt mer alvorlige eller opprivende historier enn andre. Det er likevel noen temaer i psykologi som er blitt definert som spesielt sensitive og som derfor ofte vil kunne oppleves slik av elevene.
  

  
   Poe (2000) trekker fram at temaer knyttet til blant annet religion, seksualitet, aggresjon, kjønn og kjønnsroller, mental/psykisk helse, etnisitet, fordommer, stereotypier, rasisme, barneoppdragelse og evolusjon kan føre til en emosjonell respons. Winstone og Kinchin (2017) nevner i tillegg personlighet, intelligens og sosial påvirkning som sensitive temaer. Mer overordnet kan ulike disipliner i psykologi, som utviklingspsykologi, sosialpsykologi og abnormalpsykologi, for å nevne noen, i større grad enn andre inneholde temaer som oppleves som sensitive (Poe, 2000), herunder spiseforstyrrelser, avhengighet, depresjon, angst, aldring og død (Hulme & Kitching, 2017).
  

  
   I forbindelse med undervisning i flere av disse temaene, vil man ofte komme inn på betydninga av
   
   
   arv og miljø,
   
   
   genetiske disposisjoner eller sårbarhet og hvordan miljøet kan påvirke utviklinga av det genene kan disponere for. Dette omfatter da også begrepet arvbarhet. Arvbarhet er ikke et begrep elevene uten videre forstår. Eksempelvis vil noen elever oppfatte arvbarhet som et absolutt mål på hvor sannsynlig det er at man har arvet en genetisk disposisjon for og dermed utvikler et trekk eller en egenskap. Dersom en elev har noen i nær familie som er diagnostisert med en psykisk lidelse og denne lidelsen har høy arvbarhet, kan eleven oppleve det som uunngåelig at han eller hun vil utvikle denne lidelsen. Dette blir i så måte en dobbel belastning for eleven. Denne feiloppfatninga av begrepet arvbarhet kan knytte seg til ulike trekk eller egenskaper, eksempelvis personlighetstrekk, intelligens, avhengighet, sårbarhet for stress eller for utvikling av psykiske vansker eller lidelser, men det er oftest i forbindelse med psykiske lidelser at dette oppleves mest problematisk for elevene. En del av undervisninga som omhandler sensitive temaer, vil derfor handle om å avklare begrep som blir brukt og om å være oppmerksom på hvordan man omtaler temaene (Winstone & Kinchin, 2017).
  

  
   Videre kan undervisning knyttet til kjønn eller kjønnsidentitet oppleves som sensitivt for elever med kjønnsinkongruens. Arv og miljø kan også oppleves som et sensitivt tema for elever som har opplevd at de selv eller andre er blitt diskriminert eller blitt utsatt for hatefulle ytringer eller handlinger basert på fordommer knyttet til etnisk opprinnelse eller grad av pigmentering i huden. Elevene kan også få en emosjonell respons i form av at de reagerer med sinne eller blir trist og opprørt av temaer man i utgangspunktet ikke vurderer som sensitive (Hulme & Kitching, 2017). Det er derfor av betydning at man i forkant av undervisning tenker tilstrekkelig gjennom hvilke elever man har i klasserommet, og om temaet man skal jobbe med kan oppleves som sensitivt for noen av disse, jamfør det ovenfor nevnte, og at man har strategier for å kunne ivareta elever som kan ha en sterk emosjonell respons på fagstoffet. Strategiene man kan anvende kan deles inn i hva man gjør før, under og etter undervisning.
  

  
   Selv om man ikke kan sikre seg mot at det oppstår situasjoner i undervisning som både lærer og elever kan oppleve som utfordrende og ubehagelige, kan man forberede seg på at slike situasjoner kan oppstå og prøve å minimere risikoen for at de blir uhåndterlige når man underviser i sensitive temaer. At et tema kan oppleves som sensitivt for elevene eller læreren, bør nemlig ikke være til hinder for at det undervises i det. Det er ikke en god strategi å unngå alle temaer som på ulike måter kan oppleves emosjonelt vanskelige for elevene. Noe emosjonell aktivering hos elevene vil gjøre dem mer oppmerksomme og kan gi økt
   
   
   motivasjon for læring. Risikoen man løper ved å undervise i sensitive temaer, veies i de fleste tilfeller opp av
   
   
   læringsutbyttet elevene har av dette, og temaer som oppleves som sensitive vil ofte være de samme som elevene finner interessante, fordi de oppleves som relevante (Winstone & Kinchin, 2017). Dette vil blant annet gjelde psykisk helse, der en faglig og åpen tilnærming vil kunne bidra til at elevene utvikler en bedre forståelse av dette, og at læreren gjennom åpenhet omkring temaet modellerer for elevene hvordan man kan snakke om psykisk helse (Winstone & Kinchin, 2017).
  

  
   I et fag som psykologi bør det alltid være klart for elevene på forhånd hva det skal undervises i og når det skal skje (Poe, 2000; Winstone & Kinchin, 2017). Elevene bør også gjøres oppmerksomme på at psykologi innebærer at man tar opp temaer som kan framkalle engstelse eller påvirke dem følelsesmessig, og det bør gis eksempler på slike temaer. Å gjøre elevene oppmerksomme på hva innholdet i undervisninga vil være, og når ulike temaer vil være en del av undervisninga, er en strategi som anvendes før undervisning i de aktuelle temaene. Dette gir elevene mulighet til å ta opp eventuelle bekymringer med læreren i forkant av undervisning, og gir rom for at elevene kan møte mer emosjonelt forberedt til undervisning. Det vil da også være mulig, i forkant av undervisning, å avtale med elever at de har anledning til å trekke seg tilbake dersom det er behov for det, eller å tilby dem et alternativ til å møte opp i klasserommet når temaer som tas opp oppleves som særlig sensitive. I en slik samtale vil man også kunne anbefale elevene å snakke med helsesykepleier, rådgiver, skolepsykolog eller fastlege om det viser seg at de har behov for støtte, rådgivning eller hjelp man som lærer ikke har anledning til å gi. Dette bringer inn det neste man som psykologilærer må være påpasselig med og som kan oppleves som uvant.
  

  
   En strategi man kan anvende underveis i undervisninga, er å kommunisere tydelig overfor elevene hvilken rolle man har som psykologilærer. Dette kan godt gjøres så tidlig som mulig og gjentas gjennom året. De fleste som underviser i psykologi på videregående har studert psykologi som vitenskapelig disiplin, ikke som profesjon (Jacobsen, 2017). Det er viktig å gjøre elevene oppmerksomme på skillet mellom disse to utdanningsløpene. Som psykologilærer bør man på en ryddig og tydelig måte si ifra til elevene om at man ikke er utdannet i klinisk psykologi og derfor ikke har ekspertisen som kreves av en psykolog eller terapeut (Hulme & Kitching, 2017; Winstone & Kinchin, 2017). Av samme grunn bør man avstå fra å gjennomføre fullskala
   
   
   psykometriske tester som personlighetstester eller IQ-tester i undervisninga eller oppfordre elever til å ta disse testene i undervisningsøyemed, slik at det er samsvar mellom ord og handling, altså det man sier og gjør i undervisning. Veiledning i forbindelse med resultatene av slike tester krever kompetanse de fleste av oss som underviser i psykologi på videregående ikke har. Vi kan ikke hindre elevene i å ta tester privat og utenfor skoletid, men vi bør ikke pålegge dem det som en del av undervisninga i faget. I undervisning er det mer enn godt nok heller å bruke miniutgaver av slike tester (se eksempelvis «Psykometriske tester – personlighet» i kapittel 7) eller et lite utvalg spørsmål eller oppgaver som brukes i slike tester, for å gi elevene kjennskap til psykometriske tester, inkludert når, hvordan og hvorfor de brukes og hva de kan vise.
  

  
   Ved at man er tydelig overfor elevene om hvilken utdanning og rolle man har som psykologilærer, vil man også kunne redusere sannsynligheten for at elever deler for private eksempler i undervisning, fordi de blir mer klare over at du som lærer ikke vil respondere som psykolog, og det bidrar derfor til å skjerme elever som kan være spesielt sårbare. Det bør også poengteres at klasserommet ikke er en arena for terapi, men for læring og utvikling i faget. I den grad elevene oppfordres til å bidra med egne eksempler, må det gjøres tydelig hva som menes med egne eksempler, og skillet mellom egne eksempler og private eksempler bør drøftes med elevene. Egne eksempler kan være hentet fra medier, fra noe elevene har observert i ulike sammenhenger eller noe de har opplevd. Poenget er at de må kunne ses og drøftes i lys av teori. Elevene skal ikke oppfordres til å dele private eksempler, og det er viktig å poengtere at de heller ikke skal dele eksempler som er private for andre.
  

  
   Videre bør man sammen med elevene utforme felles regler for hvordan man vil ha det i undervisninga. For å etablere slike felles regler eller en felles forståelse av hvordan man skal ha det i undervisninga, er det nødvendig å snakke med elevene om dette og la alle komme til orde. Poe (2000) anbefaler at dette inkluderer at man snakker om hvordan man behandler andre med respekt og respekterer andres meninger, verdier og holdninger, selv om disse kan være annerledes enn ens egne. Videre anbefales det å snakke om hva det innebærer å holde seg til sak i faglige diskusjoner og ikke gå til angrep på personen som har ytret noe man er uenig i (Poe, 2000). I undervisning kan man ytterligere framheve og praktisere dette ved å skrive opp kommentarer, argumenter og lignende på tavla fortløpende i diskusjoner, for slik å bidra til å holde fokus på det som er ytret heller enn den som har ytret det (Zinkiewicz & Trapp, 2004). Felles tavlenotater tillater også at man kan gå tilbake i diskusjonen om den skulle bli for opphetet eller spore av, og utfordre elevene til å finne vitenskapelige argumenter som kan støtte ulike påstander, før man diskuterer videre. Dette er også en måte å unngå at enkeltelever monopoliserer diskusjoner på, ved å oppfordre elevene til å finne motargumenter til det som er listet opp på tavla. Samtidig som dette kan bringe inn flere nyanser og faglighet i diskusjonen, vil det kunne bidra til å redusere risikoen for store eller ukontrollerbare følelsesutbrudd i undervisninga.
  

  
   I samtale med elevene bør man også komme inn på hvordan man kan respektere hverandres privatliv om noen skulle komme til å fortelle noe av sensitiv eller privat art om seg selv eller andre eller ha en svært uttalt emosjonell reaksjon i undervisninga.
  

  
   Videre bør man i undervisning som omhandler sensitive temaer være forsiktig med å bruke humor og ironi samt være oppmerksom på egen språkbruk som kan kommunisere egne holdninger eller verdier (Winstone & Kinchin, 2017). Det er også viktig å være så objektiv og presis som mulig og unngå å overforenkle eller bagatellisere sensitive temaer, da dette i seg selv kan virke støtende på elever som er direkte berørt av det temaene handler om (Winstone & Kinchin, 2017). Videre må man være ekstra oppmerksom på elevenes signaler, både verbale signaler og kroppsspråk, for å kunne justere kurs fortløpende eller ved behov bryte av undervisninga med en pause dersom man ser at enkelte elever har en vanskelig emosjonell respons på fagstoffet (Winstone & Kinchin, 2017). Dette gjelder uavhengig av om man har organisert undervisninga som individuelt arbeid, arbeid i grupper eller i plenum, eller om man introduserer temaet ved bruk av
   
   
   case eller lignende. Ved avbrudd i undervisninga kan man på en diskré måte ta eleven til side slik at han eller hun får anledning til å reagere eller gi uttrykk for sine emosjoner uten at de andre elevene er involvert i dette.
  

  
   Man bør også være oppmerksom på klassestørrelse og forholdet elevene har seg imellom. Sensitive temaer oppleves lettere å ta opp i ei lita gruppe der man raskt kan plukke opp elevenes signaler, enn i ei stor gruppe der subtile uttrykk er vanskeligere å få med seg (Winstone & Kinchin, 2017). Det oppleves også tryggere for sårbare elever å være til stede i undervisning om sensitive temaer, både fysisk og mentalt, dersom de kjenner hverandre godt. Om gruppa av psykologielever er satt sammen av elever som ikke kjenner hverandre fra før, for eksempel på tvers av klasser, kan man vurdere å vente med noen av de mest sensitive temaene til elevene er blitt bedre kjent med hverandre og med læreren.
  

  
   Kontekst, deriblant gruppestørrelse og gruppesammensetning, vil også ha betydning for hvor grensa går mellom det som vurderes som personlig eller privat. Om en elev i forbindelse med et gruppearbeid om rus for eksempel forteller om egne opplevelser av å ha et søsken som er rusmisbruker, i ei lita gruppe av elever han kjenner godt og har tillit til, er dette noe vesentlig annet enn om det samme deles i plenum blant elever han ikke har et nært forhold til. Elevene skal ikke kjenne seg presset til å dele noe de kanskje i ettertid vil angre på at de har fortalt, men om de føler seg trygge nok til å dele noe privat med et lite knippe medelever, og dette skjer i psykologtimene fordi det er relatert til det man jobber med i faget akkurat da, må de få lov til å gjøre det. Samtidig er dette også en av grunnene til at man må være ekstra oppmerksom på elevene i arbeid med sensitive temaer. I slike tilfeller som dette vil man i etterkant av undervisninga kunne snakke med eleven og forhøre seg om han har de nødvendige ressursene eller den støtten han trenger og oppfordre eleven til å oppsøke hjelp dersom han ikke har det.
  

  
   Å gjennomføre rollespill eller å be elever innta ulike roller i diskusjoner eller debatter, kan tilføre undervisninga en ekstra dimensjon, men rollespill bør som hovedregel unngås i arbeid med sensitive temaer (Poe, 2000). Roller elevene blir tildelt, kan ligge for tett opptil noe de selv har opplevd, eller de kan leve seg så mye inn i rollene at de mister evnen til å være objektive og kan miste kontrollen på egne følelsesuttrykk (Poe, 2000). Om elevene får tildelt en rolle de opplever at speiler dem selv, vil de kunne oppleve dette som et tillitsbrudd eller et overtramp ved at rollen «avslører» sider ved dem selv de ønsker skal forbli private. Om man likevel velger å bruke rollespill i undervisning om sensitive temaer, er dette en aktivitet som krever nøye
   
   
   planlegging og vurdering på forhånd. Vi vet ikke alt om elevene, selv om elevene ofte kan tro at vi gjør det. Å verne om elevenes privatliv handler derfor om å verne om også det vi ikke vet om elevene, og om det de ikke ønsker at andre skal vite om dem. Et bedre alternativ enn rollespill eller å be elevene dele eksempler, er å bruke utvalgte
   
   
   case hentet fra eksempelvis film eller dokumentarer. Selv om også disse vil være gjenkjennelig for elevene, er det tilstrekkelig avstand mellom disse og dem selv til at de ikke opplever det som at de blir utlevert i undervisninga.
  

  
   Man bør også vurdere om man skal legge opp til klassediskusjoner eller om enkelte temaer egner seg bedre for individuelt arbeid eller arbeid i mindre grupper, før man eventuelt oppsummerer i plenum (Winstone & Kinchin, 2017). Hvorvidt det er hensiktsmessig å la elevene dele erfaringer og opplevelser i undervisning om sensitive temaer, vil variere fra elevgruppe til elevgruppe. I noen grupper av elever er relasjonene dem imellom av en sånn karakter at man kan tillate at elevene deler personlige, men ikke private erfaringer. I andre grupper kan det være nødvendig å begrense dette dersom det er elever i gruppa som har en tendens til å dele private erfaringer og som ikke skiller mellom det som er personlig og det som er privat. Dette for å skjerme eleven selv, men også de øvrige elevene i klassen som ellers vil måtte forholde seg til det som blir delt.
  

  
   Som lærer kan man også selv oppleve å reagere emosjonelt på noe som deles av elevene, og det er derfor viktig å være oppmerksom på sin egen reaksjon i undervisning og hva man kommuniserer til elevene gjennom måten man reagerer på. Helst bør læreren modellere for elevene hva som er en passende reaksjon (Winstone & Kinchin, 2017) og møte elevenes erfaringer med respekt, men på en måte som ikke oppfordrer til videre deling (Morell, 2018). Noen ganger kan det som deles være av en slik karakter at det beste er å ta en pause i undervisninga, mens det andre ganger kan være et utgangspunkt for å diskutere objektiv kunnskap kontra generalisering på bakgrunn av subjektive opplevelser og slik engasjere elevene i kritisk tenkning (Morell, 2018). Denne vurderinga må gjøres fortløpende.
  

  
   Selv om undervisning i sensitive temaer kan by på utfordringer og dilemmaer, er det nettopp de sensitive temaene som elevene kan oppleve som mest interessante og relevante for eget liv. Elevene beveges av disse temaene, og denne bevegelsen er en del av elevenes motivasjon for læring. Temaene som listes opp som de som i størst grad kan framkalle engstelse eller følelsesmessig respons hos elevene, er de samme som de som underviser i psykologi mener har størst relevans for elevenes liv (Winstone & Kinchin, 2017).
  

  
   
   
   Oppsummering
  

  
   Psykologi er blitt et svært populært fag på videregående. For de fleste psykologielever er det interesse for faget som er grunnen til at de har valgt psykologi. Likevel er det noen elever som velger psykologi fordi de tror det er et lett fag, eller fordi de har utfordringer med egen psykisk helse. De to sistnevnte gruppene utgjør imidlertid et mindretall av psykologielevene. Når elever velger faget fordi de er interessert i det, kan det dreie seg om en generell interesse for kunnskapsinnholdet i faget eller for kunnskap og ferdigheter de opplever at de kan få bruk for i egne liv og/eller i framtidige studier og yrker. Andelen som er interessert i å lære om mental/psykisk helse og/eller hvordan psykiske helseutfordringer kan forebygges, er vesentlig større enn andelen som velger faget som verktøy for
   
   
   selvterapi.
  

  
   På grunn av fagets egenart, kan psykologiundervisninga by på flere
   
   
   etiske dilemmaer og utfordringer enn undervisning i andre fag. Disse kan være knyttet til hvordan man på den ene sida ønsker å anerkjenne elevenes erfaringer og opplevelser, og på den andre vil forsøke å unngå at elevene deler privat og sensitiv informasjon om seg selv med de andre i klassen. Dilemmaer og utfordringer kan også være knyttet til undervisning om sensitive temaer, der man løper en risiko for at både en selv og elevene kan oppleve undervisninga som emosjonelt vanskelig. Mens man kan unngå eller redusere enkelte dilemmaer eller situasjoner som kan være ubehagelige for både lærer og elever, blant annet ved å være tydelig med hensyn til egen rolle som psykologilærer, snakke med elevene om hva man mener med egne eksempler i undervisning og forberede elevene på kommende temaer, vil andre dilemmaer og utfordringer kunne komme til å oppstå og måtte løses ad hoc. I disse tilfellene må man på forhånd ha tenkt ut noen problemløsningsstrategier som man raskt kan ty til ved behov.
  

  
   
   
   Refleksjonsspørsmål
  

  
   
    1.
   
   Er det noe som overrasker deg i det som blir sagt om hvorfor elevene velger psykologi på videregående?
  

  
   
    2.
   
   Hvorfor har du valgt å studere psykologi og å bli psykologilærer? Ligner dine begrunnelser elevenes begrunnelser for å velge faget?
  

  
   
    3.
   
   Hvordan kan du i undervisning møte elevenes forventninger til psykologifaget som relevant for eget liv?
  

  
   
    4.
   
   Hva kan du gjøre for å unngå at elevene tror at de kan bruke deg som psykolog eller terapeut?
  

  
   
    5.
   
   Hvor mener du skillet går mellom det som er personlig og det som er privat?
  

  
   
    6.
   
   Hvordan ville du reagert dersom en elev i undervisning fortalte deg og resten av klassen at han/hun har forsøkt å ta sitt eget liv?
  

  
   
    7.
   
   En av elevene dine ønsker å fortelle klassen hvordan det oppleves å ha ADHD. Vil du la eleven fortelle dette? Hvorfor / hvorfor ikke?
  

  
   
    8.
   
   En annen av dine elever har opplevd vold i nære relasjoner og bor for tida i fosterhjem. I tillegg til deg er det kun noen få av de andre elevene som kjenner til dette. I undervisning som handler om traumer og kriser, rekker en elev, som ikke er kjent med dette, opp hånda og spør om man kan få PTSD av å se at mor blir banket av far. Eleven som har opplevd vold i nære relasjoner stivner og stirrer ned i pulten. Hvordan håndterer du denne situasjonen? Kunne noe vært gjort for å unngå at denne situasjonen oppstod i klasserommet?
  

  
   
    9.
   
   Som lærer har du taushetsplikt. Det betyr imidlertid ikke at alt elevene sier er taushetsbelagt. Når er det riktig å varsle om noe elevene forteller i fortrolighet?
  

  
   
    10.
   
   Kan man pålegge elever taushetsplikt knyttet til det som blir sagt i psykologiundervisninga?
  

  
   
    11.
   
   Både elever og lærer kan oppleve at det er temaer i psykologi som kan framkalle engstelse eller en følelsesmessig respons. Hvem kan du som lærer søke støtte hos når dette skjer?
  

  
   
    12.
   
   Er det andre temaer enn de som er nevnt i dette kapitlet du tenker at du som lærer eller dine elever vil kunne oppleve som sensitive?

